
Κυριακή, 02 Αυγούστου 2026

ΔΕΛΤΙΟ ΤΥΠΟΥ

Θάνατος μέλους πληρώματος Ε/Γ-Ο/Γ πλοίου στη Ραφήνα – Θάνατος άνδρα στα Χανιά - Εμπλοκή άγκυρας Ε/Γ-Ο/Γ πλοίου στη Ραφήνα – Απαγόρευση απόπλου Ε/Γ-Ο/Γ πλοίου στη Θάσο – Προσάραξη Ι/Φ σκάφους στη Θήρα - Διακομιδή ασθενούς

	Τις πρωινές ώρες σήμερα, ενημερώθηκε η Λιμενική Αρχή της Ραφήνας από τον Πλοίαρχο του επιβατηγού-οχηματαγωγού (Ε/Γ-Ο/Γ) πλοίου «ΣΟΥΠΕΡ ΦΕΡΡΥ» Ν. ΑΝΔΡΟΥ 620 για την ύπαρξη μέλους πληρώματος (ειδικότητας Ύπαρχου) χωρίς τις αισθήσεις του, εντός καμπίνας του πλοίου. Στο σημείο έσπευσε ένας διασώστης του ΕΚΑΒ, ο οποίος διαπίστωσε τον θάνατό του. Η σορός μεταφέρθηκε με ασθενοφόρο όχημα του ΕΚΑΒ στο Περιφερειακό Γενικό Νοσοκομείο Αττικής «ΑΓΙΑ ΟΛΓΑ». Από το Κεντρικό Λιμεναρχείο Ραφήνας που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Αθηνών.

*****

	Τις πρωινές ώρες σήμερα, ενημερώθηκε το Α’ Λιμενικό Τμήμα Χανίων για τον εντοπισμό ενός 75χρονου αλλοδαπού (υπήκοος Ουκρανίας) στη θαλάσσια περιοχή ΚουμΚαπί του Δήμου Χανίων. Ο άνδρας διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Χανίων, όπου διαπιστώθηκε ο θάνατός του. Από το Α’ Λιμενικό Τμήμα Χανίων του Κεντρικού Λιμεναρχείου Χανίων που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Κρήτης.

*****
	
Τις πρωινές ώρες σήμερα, ενημερώθηκε η Λιμενική Αρχή της Ραφήνας από τον Πλοίαρχο του Ε/Γ-Ο/Γ «SUPERFERRY» Ν. ΑΝΔΡΟΥ 620, ότι ενώ βρισκόταν αγκυροβολημένο έξω από το λιμάνι της Ραφήνας κενό φορτίου, κατά την προγραμματισμένη διαδικασία μεθόρμισης του προς το λιμάνι της Ραφήνας, διαπιστώθηκε εμπλοκή της άγκυρας σε συρματόσκοινο, με αποτέλεσμα την αδυναμία άπαρσης. Η βλάβη αποκαταστάθηκε με ιδία μέσα και το πλοίο κατέπλευσε με ασφάλεια στο οικείο λιμάνι με σκοπό την επιβίβαση επιβατών και οχημάτων. Ακολούθως, απέπλευσε για το προγραμματισμένο του δρομολόγιο προς τους λιμένες Τήνου, Μυκόνου, Νάξου και Πάρου με 705 επιβάτες, 204 Ι.Χ.Ε., 3 Φ/Γ και 13 Δ/Κ..

*****

	Τις πρωινές ώρες σήμερα, ενημερώθηκε η Λιμενική Αρχή της Θάσου από τον Πλοίαρχο του επιβατηγού-οχηματαγωγού (Ε/Γ-Ο/Γ) «ΝΙΚΗΤΗΣ» Ν.Π. 12354 για βλάβη στην αριστερή κύρια μηχανή. Το πλοίο, προερχόμενο από το λιμάνι της Καβάλας, κατέπλευσε με ασφάλεια στο λιμάνι Πρίνου της Θάσου, όπου αποβίβασε 125 επιβάτες,34 οχήματα και 8 Δ/Κ. Από το Α’ Λιμενικό Τμήμα Θάσου του Κεντρικού Λιμεναρχείο Καβάλας, απαγορεύτηκε ο απόπλους του Ε/Γ-Ο/Γ μέχρι την προσκόμιση βεβαιωτικού αξιοπλοΐας, ενώ το επιβατικό κοινό θα προωθηθεί στο προορισμό του με έτερα πλοία, με μέριμνα της εταιρείας.

*****

Τις πρωινές ώρες σήμερα, ενημερώθηκε η Λιμενική Αρχή της Θήρας για την προσάραξη ιστιοφόρου (Ι/Φ) σκάφους σημαίας Γαλλίας σε βράχο στη θαλάσσια περιοχή Ακρωτηρίου ν. Θήρας. Στο σημείο έσπευσε ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το ιδιωτικό σκάφος «EOS» σημαίας Νήσων Κέυμαν. Το Ι/Φ, το οποίο εντοπίστηκε με επιβαίνοντές δύο αλλοδαπούς (υπηκόους Γαλλίας) καλά στην υγεία τους, προσέδεσε με ασφάλεια στο λιμάνι της Βλυχάδας με την συνδρομή του «EOS». Κατόπιν επιθεώρησης από ιδιώτη δύτη, διαπιστώθηκε ελεγχόμενη εισροή υδάτων και ρωγμή στα ύφαλα της γάστρας. Με μέριμνα του Κυβερνήτη, τοποθετήθηκε κόλα στα ρήγματα, ενώ γίνεται απάντληση υδάτων από δύο φορητές αντλίες. Από το Λιμεναρχείο Θήρας, απαγορεύτηκε ο απόπλους του Ι/Φ σκάφους μέχρι την αποκατάσταση της ζημιάς και την προσκόμιση βεβαιωτικού αξιοπλοΐας από τον αρμόδιο νηογνώμονα, ενώ από το περιστατικό δεν διαπιστώθηκε θαλάσσια ρύπανση.

*****

	Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής διακομίστηκε από το λιμάνι της Κέρκυρας στο λιμάνι της Ηγουμενίτσας με Περιπολικό σκάφος Λ.Σ.-ΕΛ.ΑΚΤ., 12χρονος, ο οποίος έχρηζε άμεσης νοσοκομειακής περίθαλψης. 

